Pôvodne si mal pritom odsedieť 6 rokov a 8 mesiacov nepodmienečne. Okresný súd v Banskej Bystrici na verejnom zasadnutí 13. októbra však rozhodol o jeho podmienečnom prepustení. Ako bude musieť sekať dobrotu? O prepustení Františka Salingera (45) na slobodu sa rozhodovalo ešte pred vyše týždňom.
"Okresný súd v Banskej Bystrici na verejnom zasadnutí konanom dňa 13. 10. 2023 rozhodol o podmienečnom prepustení odsúdeného z výkonu trestu odňatia slobody, ktorý mu bol uložený rozsudkom Okresného súdu Martin zo dňa 13. 7. 2022 v trvaní 6 rokov 8 mesiacov nepodmienečne. Súd odsúdenému určil skúšobnú dobu v trvaní 5 rokov a nad odsúdeným nariadil probačný dohľad v trvaní 3 roky," vyjadrila sa pre Nový Čas hovorkyňa Krajského súdu v Banskej Bystrici Nina Uhrovičová.
Dodala, že mu súd uložil počas trvania skúšobnej doby obmedzenie spočívajúce v zákaze vycestovania do zahraničia mimo štátov Európskej únie. Tiež sa musí pravidelne dostaviť k probačnému a mediačnému úradníkovi, podrobiť sa programu sociálneho výcviku a resocializačnému programu a zamestnať sa v skúšobnej dobe, alebo sa preukázateľne uchádzať o zamestnanie. "Súd prijal záruku za poskytnutie nápravy odsúdeného, ponúknutú záujmovým združením občanov ELOJ ÚNIA, občianske združenie. Rozhodnutie nadobudlo právoplatnosť dňa 18. 10. 2023," dodala.
Desivý výbuch telefónnej búdky
Boss žilinského podsvetia sa v hľadáčiku súdu neocitol po prvý raz. Salinger bol najskôr odsúdený na trinásťročný trest odňatia slobody za trestný čin všeobecného ohrozenia, keď mal na svedomí výbuch telefónnej búdky v Žiline z roku 1998, pri ktorom zahynuli traja náhodní okoloidúci. Pri explózii prišli o život Peter († 21) a Gabriela († 44). Jej manžel Koloman († 46) , ktorý sa ťažko zranil, neskôr zraneniam podľahol. Došlo tiež k poškodeniu vozidiel a budov v okolí. Trest odňatia slobody na 15 rokov dostal za likvidáciu takzvaného bieleho koňa Milana L. Vražda na jeseň 1998 v katastri Žiliny v časti Háj súvisela s obavou o možné rozkrytie nezákonných aktivít organizovanej zločineckej skupiny.